CELEX: 32007R0394
Language: bg
Date: 2007-04-12 00:00:00
Title: Регламент (ЕО) № 394/2007 на Комисията от 12 април 2007 година за изменение на приложение I към Регламент (ЕИО) № 2092/91 на Съвета относно биологичното производство на земеделски продукти и неговото означаване върху земеделските продукти и храни

13.4.2007   
            
            
               BG
            
            
               Официален вестник на Европейския съюз
            
            
               L 98/3
            
         
      РЕГЛАМЕНТ (ЕО) № 394/2007 НА КОМИСИЯТА
   
   от 12 април 2007 година
   за изменение на приложение I към Регламент (ЕИО) № 2092/91 на Съвета относно биологичното производство на земеделски продукти и неговото означаване върху земеделските продукти и храни
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕИО) № 2092/91 на Съвета от 24 юни 1991 г. относно биологичното производство на земеделски продукти и неговото означаване върху земеделските продукти и храни (1), и по-специално второто тире от член 13 от него,
   като има предвид, че:
   
               (1)
            
            
               Съгласно принципите за биологично производство на ниво стопанство, както е посочено в приложение I към Регламент (ЕИО) № 2092/91, селскостопанските животни трябва да бъдат хранени с биологично произведен фураж. Все пак ограничена част от фуражната смеска за дажбите може да съдържа фураж, произведен при преход от конвенционално към биологично производство, както е посочено в член 4, точка 24 от Регламент (ЕИО) № 2092/91.
            
         
               (2)
            
            
               Производителите в някои държави-членки в момента са изправени пред недостиг на биологичен фураж заради по-слабата от средното ниво реколта на биологични култури, засилените законови изисквания относно биологичния произход на фуража и разширяващите се пазари на биологични продукти. За да бъде смекчен този недостиг, се смята за целесъобразно за известен период от време да се допусне повишаване на процента на фуража, произведен при преход от конвенционално към биологично производство, който може да бъде включен във фуражните дажби.
            
         
               (3)
            
            
               Временното повишаване на допустимия процент на фуража, произведен при преход от конвенционално към биологично производство, също така ще осигури бъдещите доставки на биологичен фураж и ще стимулира земеделските производители да преминат към биологично стопанство, като подобри условията на пазара на фураж, произведен при преход от конвенционално към биологично производство.
            
         
               (4)
            
            
               Следователно Регламент (ЕИО) № 2092/91 следва да бъде съответно изменен.
            
         
               (5)
            
            
               Мерките, предвидени в настоящия регламент, са в съответствие със становището на Комитета, създаден съгласно член 14 от Регламент (ЕИО) № 2092/91,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕИО) № 2092/91 се изменя в съответствие с приложението към настоящия регламент.
   Член 2
   Настоящият регламент влиза в сила на седмия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 12 април 2007 година.
      
         
            За Комисията
         
         Mariann FISCHER BOEL
         
         
            Член на Комисията
         
      
   
   
      (1)  ОВ L 198, 22.7.1991 г., стр. 1. Регламент, последно изменен с Регламент (ЕО) № 1997/2006 (ОВ L 379, 28.12.2006 г., стр. 1).
   
      ПРИЛОЖЕНИЕ
      В част Б от приложение I към Регламент (ЕИО) № 2092/91 точка 4.4 се заменя със следното:
      
                  „4.4.
               
               
                  До 31 декември 2008 г. средно до 50 % от фуражната смеска за дажбите може да съдържа фураж, произведен при преход от конвенционално към биологично производство. Когато фуражът, произведен при преход от конвенционално към биологично производство, произхожда от единица на самото стопанство, този процент може да бъде увеличен до 80 %.
                  От 1 януари 2009 г. средно до 30 % от фуражната смеска за дажбите може да съдържа фураж, произведен при преход от конвенционално към биологично производство. Когато фуражът, произведен при преход от конвенционално към биологично производство, произхожда от единица на самото стопанство, този процент може да бъде увеличен до 60 %.
                  Горепосочените цифри се изразяват в процент от сухото вещество на фуража от земеделски произход.“